CELEX: 32012D1218(02)
Language: el
Date: 2012-12-14 00:00:00
Title: Απόφαση της Επιτροπής, της 14ης Δεκεμβρίου 2012 , για την τροποποίηση της απόφασης 2006/210/ΕΚ της Επιτροπής, σχετικά με τη δημιουργία ομάδας υψηλού επιπέδου εθνικών εμπειρογνωμόνων σε ρυθμιστικά θέματα καθώς και για την παράταση της θητείας της ομάδας υψηλού επιπέδου και της διάρκειας εφαρμογής της απόφασης 2006/210/ΕΚ μέχρι τις 31 Οκτωβρίου 2014

18.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 390/7
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Δεκεμβρίου 2012
   για την τροποποίηση της απόφασης 2006/210/ΕΚ της Επιτροπής, σχετικά με τη δημιουργία ομάδας υψηλού επιπέδου εθνικών εμπειρογνωμόνων σε ρυθμιστικά θέματα καθώς και για την παράταση της θητείας της ομάδας υψηλού επιπέδου και της διάρκειας εφαρμογής της απόφασης 2006/210/ΕΚ μέχρι τις 31 Οκτωβρίου 2014
   2012/C 390/09
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Η ομάδα υψηλού επιπέδου εθνικών εμπειρογνωμόνων σε ρυθμιστικά θέματα (εφεξής «η ομάδα») η οποία συστάθηκε με την απόφαση 2006/210/ΕΚ της Επιτροπής (1), όπως τροποποιήθηκε με την απόφαση 2010/63/ΕΕ της Επιτροπής (2) είναι συμβουλευτική ομάδα υψηλού επιπέδου εθνικών εμπειρογνωμόνων για την έξυπνη νομοθεσία.
            
         
               (2)
            
            
               Ο Πρόεδρος της Επιτροπής δήλωσε ότι η έξυπνη νομοθεσία (3) θα παραμείνει βασική προτεραιότητα της πολιτικής ατζέντας της Επιτροπής (4).
            
         
               (3)
            
            
               Ένα φόρουμ συζήτησης σχετικά με την έξυπνη νομοθεσία και προώθησης της συνεργασίας με τα κράτη μέλη σχετικά με το θέμα αυτό θα διαδραματίσει σημαντικό ρόλο στην πρόοδο αυτής της ατζέντας.
            
         
               (4)
            
            
               Η εντολή της ομάδας θα πρέπει επομένως να παραταθεί μέχρι το τέλος της θητείας της παρούσας Επιτροπής.
            
         
               (5)
            
            
               Το Νοέμβριο του 2010 η Επιτροπή θέσπισε ένα νέο πλαίσιο για τις ομάδες εμπειρογνωμόνων της Επιτροπής (5). Αυτό το πλαίσιο θα πρέπει να ληφθεί υπόψη.
            
         
               (6)
            
            
               Η απόφαση 2006/210/ΕΚ θα πρέπει να τροποποιηθεί και να παραταθεί ανάλογα.
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το άρθρο 3 της απόφασης 2006/210/ΕΚ αντικαθίσταται από το ακόλουθο κείμενο:
   
      «Άρθρο 3
      Σύνθεση — Διορισμός μελών
      1.   Η ομάδα απαρτίζεται από τις αρχές των κρατών μελών. Κάθε κράτος μέλος έχει έναν εκπρόσωπο στην ομάδα. Σε εξαιρετικές περιπτώσεις, εάν υπάρχει επιμερισμένη αρμοδιότητα στο επίπεδο της διοίκησης του σχετικού κράτους μέλους, ενδέχεται να διορισθεί ένας δεύτερος εκπρόσωπος.
      2.   Τα κράτη μέλη επιλέγουν τους εκπροσώπους τους μεταξύ ειδικών που έχουν αρμοδιότητα στους τομείς που αναφέρονται στο άρθρο 2.
      3.   Οι εκπρόσωποι των κρατών μελών διορίζονται για ανανεώσιμη θητεία δύο ετών. Εξακολουθούν να ασκούν τα καθήκοντά τους μέχρι την αντικατάστασή τους ή την ανανέωση της θητείας τους. Η θητεία τους μπορεί να ανανεωθεί.
      4.   Μπορεί να προβλεφθεί ο διορισμός ίδιου αριθμού αναπληρωματικών μελών με τον αριθμό των εκπροσώπων των κρατών μελών. Τα αναπληρωματικά μέλη διορίζονται σύμφωνα με τους ίδιους όρους που ισχύουν για τους εκπροσώπους των κρατών μελών· αντικαθιστούν αυτόματα τα μέλη που απουσιάζουν ή κωλύονται.
      5.   Οι εκπρόσωποι των κρατών μελών που δεν είναι πλέον σε θέση να συμβάλλουν αποτελεσματικά στις διαβουλεύσεις της ομάδας, που παραιτούνται ή δεν πληρούν τους όρους που προβλέπονται στην παράγραφο 3 του παρόντος άρθρου, ή στο άρθρο 339 της Συνθήκης, μπορούν να αντικατασταθούν για το υπόλοιπο της θητείας τους.
      6.   Τα προσωπικά δεδομένα συγκεντρώνονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001.»
   
   Άρθρο 2
   Στο άρθρο 4 της απόφασης 2006/210/ΕΚ, η παράγραφος 4 αντικαθίσταται από το ακόλουθο κείμενο:
   
      «4.   Τα μέλη των ομάδων εμπειρογνωμόνων και οι εκπρόσωποί τους, καθώς και άλλοι προσκεκλημένοι εμπειρογνώμονες και παρατηρητές, συμμορφώνονται με τις υποχρεώσεις περί επαγγελματικού απορρήτου που ορίζονται στις Συνθήκες και στους κανόνες εφαρμογής τους και με τους κανόνες ασφαλείας της Επιτροπής όσον αφορά την προστασία διαβαθμισμένων πληροφοριών της ΕΕ, όπως αυτοί ορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής. Αν δεν τηρήσουν τις εν λόγω υποχρεώσεις, η Επιτροπή μπορεί να λάβει όλα τα ενδεδειγμένα μέτρα.»
   
   Στο ίδιο άρθρο, η παράγραφος 8 αντικαθίσταται από το ακόλουθο κείμενο:
   
      «8.   Η Επιτροπή θα δημοσιεύει όλα τα σχετικά έγγραφα (όπως ημερήσιες διατάξεις, πρακτικά και παρατηρήσεις των συμμετεχόντων) είτε απευθείας στο μητρώο των ομάδων εμπειρογνωμόνων και άλλων συναφών οργάνων της Επιτροπής είτε μέσω συνδέσμου που παραπέμπει από το μητρώο σε ειδικό ιστότοπο, όπου διατίθενται πληροφορίες. Εξαιρέσεις από τη δημοσίευση επιτρέπονται, εφόσον η δημοσίευση εγγράφου μπορεί να διακυβεύσει την προστασία δημοσίου ή ιδιωτικού συμφέροντος, όπως ορίζει το άρθρο 4 του κανονισμού (ΕΚ) αριθ. 1049/2001.»
   
   Άρθρο 3
   Στην απόφαση 2006/210/ΕΚ, το ισχύον κείμενο του άρθρου 5 αντικαθίσταται από το ακόλουθο κείμενο:
   
      «Άρθρο 5
      Έξοδα συνεδριάσεων
      1.   Οι συμμετέχοντες στις δραστηριότητες της ομάδας δεν αμείβονται για τις υπηρεσίες που παρέχουν.
      2.   Τα έξοδα ταξιδιού και διαμονής των συμμετεχόντων στις δραστηριότητες της ομάδας επιστρέφονται από την Επιτροπή, σύμφωνα με τις ισχύουσες διατάξεις της Επιτροπής.
      3.   Τα εν λόγω έξοδα αποδίδονται στο μέτρο που υπάρχουν διαθέσιμα κονδύλια στο πλαίσιο της ετήσιας διαδικασίας κατανομής πόρων.»
   
   Άρθρο 4
   Στο άρθρο 6 της απόφασης 2006/210/ΕΚ, η δεύτερη πρόταση αντικαθίσταται από το ακόλουθο κείμενο:
   «Εφαρμόζεται μέχρι τις 31 Οκτωβρίου 2014».
   Άρθρο 5
   Η παρούσα απόφαση αρχίζει να ισχύει την 31η Δεκεμβρίου 2012.
   
      Βρυξέλλες, 14 Δεκεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 76 της 15.3.2006, σ. 3.
   
      (2)  ΕΕ L 35 της 6.2.2010, σ. 14.
   
      (3)  Ανακοίνωση σχετικά με την έξυπνη νομοθεσία COM(2010) 543.
   
      (4)  Πολιτικές κατευθυντήριες γραμμές για την επόμενη Επιτροπή, έγγραφο που υποβλήθηκε στα μέλη του Ευρωπαϊκού Κοινοβουλίου στις 15 Σεπτεμβρίου 2009.
   
      (5)  C(2010) 7649 τελικό· SEC(2010) 1360 τελικό.